ออมสินทำเก๋ซื้อสลาก ชิงเบนซ์10คัน/เดือน
โพสต์ทูเดย์ &#8212; ธนาคารออมสินเล่นแรง ออกสลากออมสินใหม่ 5 หมื่นล้านบาท จูงใจ ลุ้นรางวัลที่ 1 มูลค่า 5 ล้านบาท แถมแจกรถเบนซ์เดือนละ 10 คันทุกเดือน
12 ต.ค. 2552

โพสต์ทูเดย์ — ธนาคารออมสินเล่นแรง ออกสลากออมสินใหม่ 5 หมื่นล้านบาท จูงใจ ลุ้นรางวัลที่ 1 มูลค่า 5 ล้านบาท แถมแจกรถเบนซ์เดือนละ 10 คันทุกเดือน
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ตั้งแต่วันที่ 2 พ.ย.นี้เป็นต้นไป ธนาคารเตรียมเปิดรับฝากสลากออมสินรูปแบบใหม่ ตั้งเป้าหมายไว้ 5 หมื่นล้านบาท สลากรุ่นใหม่นี้จะมีอายุ 5 ปี รับฝากหน่วยละ 100 บาท ผลตอบแทนเมื่อฝากครบ 5 ปี ได้หน่วยละ 5 บาท ออกรางวัลทุกวันที่ 1 ของเดือน เริ่มตั้งแต่เดือนธ.ค. 2552 เป็นต้นไป ซึ่งต่างจากสลากออมสินปัจจุบันที่ออกสลากทุกวันที่ 16 ของทุกเดือน 
สำหรับรางวัลที่ 1 มี 4 รางวัล รางวัลละ 5 ล้านบาท รางวัลที่ 2มี 4 รางวัล รางวัลละ 5 แสนบาท นอกจากนี้ ธนาคารยังเตรียมโบนัสพิเศษสำหรับลูกค้า โดยการแจกรถเบนซ์ 10 คันทุกเดือน เฉพาะผู้ซื้อสลากตั้งแต่วันที่ 2 พ.ย. 2552-30เม.ย. 2553
"การออกสลากออมสินครั้งนี้  เป็นการระดมเงินฝากตามปกติของธนาคารที่ต้องออกผลิตภัณฑ์ทางการเงินเพื่อตอบสนองความต้องการของลูกค้ากลุ่มที่ซื้อสลาก ซึ่งมีบางรุ่นที่หมดอายุในปีนี้ และส่วนหนึ่งเป็นการเตรียมสภาพคล่องสำหรับการปล่อยสินเชื่อเพื่อกระตุ้นเศรษฐกิจอีกด้วย " นายเลอศักดิ์กล่าว 
นายเลอศักดิ์ กล่าวอีกว่า สลากออมสินรุ่นใหม่น่าจะได้รับความสนใจจากประชาชน เพราะนอกจากจะมีโอกาสลุ้นรางวัลที่ 1 จำนวน 5 ล้านบาท ซึ่งแม้ว่าจำนวนรางวัลจะลดลงจากออมสินปัจจุบัน ที่จ่ายรางวัลที่ 1 อยู่ 10 ล้านบาท แต่จำนวนรางวัลใหม่มีเพิ่มขึ้นจาก 2 รางวัล เป็น 4 รางวัลและยังมีโอกาสลุ้นรางวัลพิเศษ คือรถเบนซ์มูลค่ากว่า 2 ล้านบาทอีกด้วย